**MEGÁLLAPODÁS**

amely létrejött egyrészről **Szombathely Megyei Jogú Város Önkormányzata** (székhelye: 9700 Szombathely, Kossuth L. u. 1-3., képviseli: dr. Puskás Tivadar polgármester), a továbbiakban **Önkormányzat**,

másrészről a **HALLMILL Team Tanácsadó Korlátolt Felelősségű Társaság** (székhelye: 1123 Budapest, Csörsz u. 13. A épület 4. emelet 7., Cg.01-09-876784, adószáma: 13855477-2-43, képviseli: Illés Béla ügyvezető), a továbbiakban **HALMILL Kft.**,

harmadrészről a **Szombathelyi Haladás Labdarúgó és Sportszolgáltató Korlátolt Felelősségű Társaság** (székhely: 9700 Szombathely, Rohonci út 3., Cg.18-09-106065, adószám: 12565692-2-18, képviseli: Tóth Miklós ügyvezető), a továbbiakban **Haladás Kft**., a továbbiakban – együttesen – Szerződő felek között alulírott helyen és időben az alábbi feltételekkel:

1./ Szerződő felek előzményként rögzítik, hogy a Haladás Kft.-nél vagyoni hozzájárulás teljesítésével megvalósuló törzstőkeemelés történt olyan módon, hogy a társaság törzstőkéje 20 millió forintról 62 millió forintra emelkedett.

Tekintettel arra, hogy az Önkormányzat jogszabályban biztosított elsőbbségi jogával nem kívánt élni, a tőkeemelésben nem vett részt, a Haladás Kft. tulajdonosi szerkezete úgy alakult át, hogy a HALMILL Kft. a Haladás Kft. törzsbetéteinek több mint 75 %-ával, az Önkormányzat a törzsbetétek 16,45 %-ával rendelkezik. A megváltozott tulajdonosi szerkezetre tekintettel Szerződő felek a Haladás Kft. finanszírozására az alábbi megállapodást kötik:

2./ Szerződő felek rögzítik, hogy az Önkormányzat a labdarúgó csapat NB1-es (legfelső osztályú) szereplése esetén évi 50 millió , míg a Halmill Kft legalább évi 150 millió forint összegű támogatásra vállal kötelezettséget a Haladás Kft. felé.

 Szerződő felek rögzítik és tudomásul veszik, hogy amennyiben az NB1-es keret jelen megállapodás aláírása napján a társasággal szerződéssel rendelkező játékosa 2016. szeptember 30-ig értékesítésre kerül, annak bevételéből származó és az értékesítés kapcsán közvetlenül felmerülő igazolt költségekkel csökkentett összeg az Önkormányzat támogatási kötelezettségét a törzstőkeemelés előtti üzletrészéhez igazodóan (51 %) csökkenti.

3./ Szerződő felek megállapodnak abban, hogy a Haladás Kft. 2./ pontban foglalt támogatására abban az esetben kötelezik magukat, ha a Haladás Kft. éves működési költségvetésére a Haladás Kft. saját bevételei (jegy-, bérlet-, reklámbevételek, jogdíjak, stb.) nem nyújtanak fedezetet.

4./ Szerződő felek rögzítik, hogy a jelen megállapodás keretében vállalt költségvetési hozzájárulás összegét részben vagy egészben külső forrásból, illetve harmadik személy – külső szponzor, hirdető, stb. – bevonásával is jogosultak teljesíteni. A felek a számla, valamint a reklámszerződések értékéből a tárgyév december 31. napjáig pénzügyileg teljesült részt fogadják el teljesítésnek.

5./ A Haladás Kft. a jelen megállapodás keretében vállalja, hogy a HALMILL Kft. részére az általa üzemeltetett sportlétesítmény (stadion) területén reklámfelületet biztosít. A HALMILL Kft. által ténylegesen igénybe vett reklámfelület a Haladás Kft. részéről nyújtott reklámszolgáltatásnak minősül, melyről a Haladás Kft. a hatályos számviteli szabályok alapján számlát bocsát ki a HALMILL Kft. részére. A kibocsátott számla értékét a Felek a HALMILL Kft. által a 2./ pontban vállalt költségvetési hozzájárulás összegébe beszámítják. A felek a számla, valamint a reklámszerződések értékéből az elszámolás pillanatában pénzügyileg teljesült részt fogadják el teljesítésnek.

6./ Szerződő felek rögzítik, hogy a Haladás Kft. adott évi veszteségpótlásáról a taggyűlés az éves beszámoló elfogadásakor rendelkezik.

7./ Szerződő felek jelen megállapodásban az Önkormányzat javára a Haladás Kft. üzletrésze vonatkozásában vételi jogot kötnek ki azzal, hogy az Önkormányzat a Haladás Kft. üzletrészét olyan vételáron vásárolhatja meg, hogy az értékesítéskor becsült piaci értékből kivonásra kerül a törzstőkeemelés időpontjára vonatkozó becsült piaci érték.

8./ Szerződő felek az Önkormányzat javára a Haladás Marketing Kereskedelmi és Szolgáltató Kft.-t, mint kisebbségi tulajdonost megelőző vételi jogot kötnek ki a 4./ pontban foglalt feltételekkel történő vásárlással abban az esetben is, amennyiben a HALMILL Kft. üzletrészt kíván értékesíteni.

9./ Szerződő felek rögzítik, hogy jelen megállapodásukat kizárólag közös megegyezéssel, írásban jogosultak módosítani, illetve megszüntetni.

10./ Szerződő felek rögzítik, hogy jelen megállapodás az aláírás napjával lép hatályba, határozatlan időtartamra, azzal, hogy szerződő felek a köztük 2007. április 14. napján kötött megállapodást hatályon kívül helyezik.

11./ A jelen megállapodásban nem szabályozott kérdésekben a mindenkor hatályos Ptk. vonatkozó rendelkezései irányadók.

Szerződő felek a megállapodást elolvasás és értelmezés után, mint akaratukkal mindenben megegyezőt, jóváhagyólag aláírták.

Szombathely, 2015. „ ”

|  |  |
| --- | --- |
| **/: Dr. Puskás Tivadar:/****polgármester****Szombathely Megyei Jogú Város Önkormányzata****képviseletében** | **/: Illés Béla :/****ügyvezető****HALMILL Team Tanácsadó Kft.****képviseletében** |
|  |  |
| **/: Tóth Miklós :/****ügyvezető****Szombathelyi Haladás Kft.****képviseletében** |